หนี้สาธารณะเพิ่มแสนล้าน
กระทรวงคลังรายงานหนี้สาธารณะคงค้าง ณ วันที่ 30 ก.ย. มี 6.36 ล้านล้าน คิดเป็น 42.29% ของจีดีพี เนื่องจากกู้ปิดหีบงบ 2560 และกู้เพื่อลงทุนเพิ่ม
8 พ.ย. 2560

กระทรวงคลังรายงานหนี้สาธารณะคงค้าง ณ วันที่ 30 ก.ย. มี 6.36 ล้านล้าน คิดเป็น 42.29% ของจีดีพี เนื่องจากกู้ปิดหีบงบ 2560 และกู้เพื่อลงทุนเพิ่มนายธีรัชย์ อัตนวานิช ที่ปรึกษาด้านตลาดตราสารหนี้ กระทรวงการคลัง รายงานหนี้สาธารณะคงค้าง ณ วันที่ 30 ก.ย. 2560 ว่า มีจำนวน 6.36 ล้านล้านบาท หรือคิดเป็น 42.29% ของจีดีพี แบ่งเป็นหนี้รัฐบาล 4.95 ล้านล้านบาท หนี้รัฐวิสาหกิจ 9.7 แสนล้านบาท หนี้รัฐวิสาหกิจที่เป็นสถาบันการเงิน (รัฐบาลค้ำประกัน) 4.26 แสนล้านบาท และหนี้หน่วยงานของรัฐ 1.36 หมื่นล้านบาท เมื่อเปรียบเทียบกับเดือนก่อนหน้า หนี้สาธารณะคงค้างเพิ่มขึ้นสุทธิ 9.44 หมื่นล้านบาทสำหรับหนี้สาธารณะคงค้างจำนวนดังกล่าวแบ่งเป็นหนี้ในประเทศ 6.06 ล้านล้านบาท หรือ 95.27% และหนี้ ต่างประเทศ 3.01 แสนล้านบาท (ประมาณ 9,027 ล้านดอลลาร์สหรัฐ) หรือ 4.73% ของหนี้สาธารณะคงค้างทั้งหมด โดยหนี้รัฐบาลจำนวน 4.95 ล้านล้านบาท เพิ่มขึ้นสุทธิ 9.79 หมื่นล้านบาท เกิดจากการกู้เงินตามแผนงานที่กำหนดไว้ใน พ.ร.บ.งบประมาณรายจ่ายประจำปี 2560 และ พ.ร.บ.งบประมาณรายจ่ายเพิ่มเติมประจำปี 2560 และการกู้เงินเพื่อการลงทุนจากแหล่งเงินกู้ในประเทศเพิ่มขึ้นสุทธิ 1,704 ล้านบาท ได้แก่ การกู้ต่อให้การรถไฟฟ้าขนส่งมวลชนแห่งประเทศไทย 1,220 ล้านบาท เพื่อทำโครงการรถไฟฟ้าสายสีส้ม 564 ล้านบาท สายสีน้ำเงิน 345 ล้านบาท สายสีเขียว 298 ล้านบาท และสายสีม่วง  11.40 ล้านบาท การรถไฟแห่งประเทศไทยเบิกจ่ายเงินกู้จำนวน 1,090 ล้านบาท เพื่อจัดทำโครงการก่อสร้างรถไฟทางคู่ ช่วงชุมทางถนน จิระ-ขอนแก่น จำนวน 666.90 ล้านบาทนอกจากนี้ มีโครงการก่อสร้างทางคู่ในเส้นทางรถไฟสายชายฝั่งทะเลตะวันออก ช่วงฉะเชิงเทรา-คลองสิบเก้าแก่งคอย 282.25 ล้านบาท โครงการปรับปรุงทางที่ไม่ปลอดภัยต่อการเดินรถ จำนวน 98.71 ล้านบาท และโครงการรถไฟชานเมืองสายสีแดง ช่วงบางซื่อรังสิต จำนวน 42.60 ล้านบาท และการเคหะแห่งชาติเบิกจ่ายจำนวน 6.90 ล้านบาท เพื่อจัดทำโครงการอาคารพักอาศัยแปลง G ตามแผนแม่บทโครงการฟื้นฟูเมืองชุมชนดินแดง เป็นต้นขณะที่หนี้รัฐวิสาหกิจ9.70 แสนล้านบาท เพิ่มขึ้นสุทธิ 3,619 ล้านบาท จากหนี้ที่รัฐบาลค้ำประกัน เพิ่มขึ้น 3,508 ล้านบาท ให้กับการทางพิเศษแห่งประเทศไทย และการรถไฟแห่งประเทศไทย หนี้รัฐวิสาหกิจที่เป็นสถาบันการเงิน (รัฐบาลค้ำประกัน) 4.26 แสนล้านบาท ลดลง 6,048 ล้านบาท เกิดจากการชำระคืนต้นเงินกู้ของธนาคารเพื่อการเกษตรและสหกรณ์ และหน่วยงาน รัฐ 1.36 หมื่นล้านบาท ลดลง 1,013 ล้านบาท โดยเกิดจากการชำระคืนต้นเงินกู้ของสำนักงานกองทุนอ้อยและน้ำตาลทรายภาพประกอบข่าว